U-I-124/07
Natisni
Opravilna št.:
U-I-124/07
Datum odločitve:
6. 2. 2008
ECLI:
ECLI:SI:USRS:2008:U.I.124.07
Akt:
Zakon o dohodnini (Uradni list RS, št. 59/06 – ur. p. b.) (ZDoh), 6. tč. 5. odst. 79. čl. in 2. odst. 80. čl.
Izrek:
Pobuda za začetek postopka za oceno ustavnosti 6. točke petega odstavka 79. člena in drugega odstavka 80. člena Zakona o dohodnini (Uradni list RS, št. 59/06 – ur. p. b.) se zavrže.
Evidenčni stavek:
Pobudnik nima pravovarstvene potrebe za oceno ustavnosti oziroma zakonitosti predpisa, ki je prenehal veljati, če ne izkaže, da izpodbijana ureditev neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.5.1 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Pred začetkom postopka.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Družba INTEGRAL BREBUS, avtobusni promet, delavnice in turizem Brežice, d. o. o., Brežice in drugi
Datum vloge:
17. 4. 2007
Vrsta odločitve:
sklep
Vrsta rešitve:
zavrženje
Dokument:
US27952
Dokument v PDF obliki:
U-I-124-07.pdf
108 KB
Prenesite datoteko
U-I-124/07-5
6. 2. 2008
SKLEP
Ustavno sodišče je v postopku za preizkus pobude družbe INTEGRAL BREBUS, avtobusni promet, delavnice in turizem Brežice, d. o. o., Brežice ter Jožeta Hotka, Globoko, Frančiške Valentič, Sevnica in Jožeta Germovška, Pišece, ki jih zastopata Petra Mlakar, davčna svetovalka v Ljubljani in Irena Polak Remškar, odvetnica v Ljubljani, na seji 6. februarja 2008
sklenilo:
Pobuda za začetek postopka za oceno ustavnosti 6. točke petega odstavka 79. člena in drugega odstavka 80. člena Zakona o dohodnini (Uradni list RS, št. 59/06 – ur. p. b.) se zavrže.
Obrazložitev
1. Pobudniki izpodbijajo 6. točko petega odstavka 79. člena in drugi odstavek 80. člena Zakona o dohodnini (v nadaljevanju ZDoh-1), ki opredeljujeta dividendam podobne dohodke ter določata davčno osnovo in podlago za njihovo obdavčitev. Zatrjujejo neskladje izpodbijane ureditve z 2., s 14., 33. in s 147. členom Ustave, kar utemeljujejo z navedbo, da naj bi bila izpodbijana ureditev v davčnem postopku uporabljena na način, ki pobudnike pri obdavčitvi odsvojitve oziroma pridobitve kapitalskih deležev na podlagi pogodbe o zamenjavi kapitalskih oziroma poslovnih deležev obravnava neenako v primerjavi s tistimi družbeniki oziroma gospodarskimi subjekti, ki odsvojijo deleže oziroma pridobijo lastni delež družbe preko borze. Pravovarstveno potrebo pobudniki utemeljujejo z vložitvijo tožbe v upravnem sporu, o kateri Upravno sodišče, kot navajajo, še ni odločilo.
2. Z uveljavitvijo Zakona o dohodnini (Uradni list RS, št. 117/06 – ZDoh-2) je ZDoh-1 prenehal veljati. Ustavno sodišče praviloma presoja le veljavne predpise. Na podlagi drugega odstavka 47. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) lahko presoja predpise, ki so med postopkom pred Ustavnim sodiščem prenehali veljati, če niso bile odpravljene posledice neustavnosti in nezakonitosti (prvi odstavek 47. člena ZUstS).
3. Ustavno sodišče je v sklepu št. U-I-174/05 z dne 13. 12. 2007 (Uradni list RS, št. 122/07) sprejelo stališče, da se tudi v primerih, ko se s pobudo zahteva presoja ustavnosti oziroma zakonitosti predpisa, ki je bodisi prenehal veljati že pred vložitvijo pobude bodisi po vložitvi pobude, pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS. Predpostavka za vložitev ustavne pritožbe in pobude pa tudi v teh primerih ni le formalno izčrpanje pravnih sredstev, temveč tudi njihovo vsebinsko izčrpanje. Zato zgolj s sklicevanjem pobudnikov na udeležbo v postopku, v katerem naj bi bile uporabljene izpodbijane določbe predpisa, niso izpolnjene procesne predpostavke za oceno ustavnosti predpisa, ki ga izpodbijajo. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Zvonko Fišer, mag. Marta Klampfer, mag. Marija Krisper Kramberger, mag. Miroslav Mozetič, dr. Ciril Ribičič in dr. Mirjam Škrk. Sklep je sprejelo soglasno.
Jože Tratnik
Predsednik